KIRJALLINEN KYSYMYS E-3080/02

esittäjä(t): Erik Meijer (GUE/NGL) komissiolle

(28. lokakuuta 2002)

Aihe: Rakennusalan petostapausten taloudellinen sopiminen oikeudenkäyntimenettelyn käynnistämisen sijaan, jotta kyseisiä yrityksiä ei suljettaisi EU:n markkinoilta

1. Onko komissio tietoinen suuria alankomaalaisia rakennusyrityksiä koskevista petostapauksista, joissa yritykset sopivat keskenään julkisten hankintasopimusten täytäntöönpanon jakamisesta ja joissa ne sopivat yhdessä tuumin hinnoista, mitkä petokset johtivat sittemmin kansallisen parlamentin toimeenpanemaan selvitykseen?

2. Onko komissio tietoinen myös siitä, että Schipholin lentokentän yhteyteen rakennettavaa rautatietunnelia koskeva petos on sovittu erään siirron avulla, eli tekemällä sopimus syytteen nostaneen tahon (yleisten töiden ministeriö) kanssa, jolloin maksetun summan vastineeksi oikeudenkäynnistä luovuttiin?

3. Pitääkö paikkansa, että yritykset, jotka tekevät kysymyksessä 1 tarkoitettuja sopimuksia tai muunlaisia petoksia tai jotka eivät huolehdi sosiaalisista maksuistaan ja jotka ovat saaneet näistä rikoksista tuomion oikeusistuimessa, voidaan sulkea yhteisön tarjouskilpailujen ulkopuolelle?

4. Voidaanko ulkopuolelle sulkemisen uhan perusteella olettaa, että tapauksessa on mahdollisesti turvauduttu siirtoon suurten alankomaalaisten yritysten suojelemiseksi näiden kilpailijoilta muissa jäsenvaltioissa, koska viimemainitut olisivat voineet vedota oikeudelliseen tuomioon vaatiessaan sulkemaan alankomaalaisen kilpailijansa tarjouskilpailun ulkopuolelle?

5. Onko olemassa muita tapauksia, joissa jäsenvaltiot suojelevat yrityksiään EU-tason kilpailukiellolta turvautumalla menettelyihin, joilla pyritään välttämään normaalioloissa odotettavissa oleva tuomio?

6. Mitä mahdollisuuksia on olemassa sellaisten yritysten, joita ei ole tuomittu tarjouskilpailusääntöjen rikkomisesta ainoastaan kansallisella tasolla sovelletun juridisen menettelyn ansiosta, sulkemiseksi jälkikäteen ja määräajaksi yhteisön markkinoilta?

7. Mihin toimiin komissio aikoo ryhtyä varmistaakseen, että tulevaisuudessa kilpailun ulkopuolelle sulkemista ei enää voida välttää sen seurauksena, että petoksesta epäiltyyn yritykseen suopeasti suhtautuva viranomainen turvautuu siirto-välineeseen?

Mario Montin komission puolesta antama vastaus

(6. joulukuuta 2002)

1. Komissio on tietoinen Alankomaiden rakennusalan lukuisista (väitetyistä) petostapauksista Alankomaiden kilpailuvirastolta NMA:lta sekä tiedotusvälineistä saamiensa tietojen perusteella. Itse asiassa sisämarkkinoista vastaava komission jäsen antoi 28. kesäkuuta 2002 rakennusalaa koskevan lausunnon Alankomaiden parlamentin tutkintavaliokunnalle, minkä lisäksi hän toimitti valiokunnalle kirjallista lisäaineistoa.

2. Komissio on tietoinen asiasta tiedotusvälineistä saamiensa tietojen perusteella.

3. Pitää paikkansa, että julkisia hankintoja koskevissa yhteisön direktiiveissä ja erityisesti tarjouskilpailuun osallistujien laadullista valintaa koskevissa säännöissä säädetään muun muassa, että palvelujen suorittaja tai tarjoaja tai työn urakoitsija voidaan jättää hankintoihin osallistumisen ulkopuolelle, jos se on tuomittu lainvoimaisella päätöksellä ammattinsa harjoittamiseen liittyvästä lainvastaisesta teosta tai jos se on laiminlyönyt velvoitteensa maksaa lainsäädännön mukaisia sosiaaliturvamaksuja.

4. Komissiolla ei ole perusteita yhtyä arvoisan parlamentin jäsenen olettamukseen. Joka tapauksessa tuomioistuinten ulkopuolella tehty ratkaisu ei suojele yhtiöitä mahdolliselta poissulkemiselta EU:n laajuisesta tarjouskilpailusta. Kohdassa 3 mainituissa säännöissä näet määrätään, että palvelujen suorittaja tai toimittaja tai työn urakoitsija voidaan jättää hankintoihin osallistumisen ulkopuolelle, jos se on ammattitoiminnassaan syyllistynyt vakavaan virheeseen, jonka hankintaviranomaiset voivat näyttää toteen.

5. Kuten kohdassa 4 todetaan, jäsenvaltiot eivät voi suojella yhtiöitä EU:n laajuisen tarjouskilpailun ulkopuolelle jättämiseltä siten, että mahdollinen virhe käsitellään tuomioistuinten ulkopuolella. Julkisia hankintoja koskevia yhteisön direktiivejä sovelletaan kaikissa jäsenvaltioissa, ja niissä säädetään, että palvelujen suorittaja voidaan jättää hankintoihin osallistumisen ulkopuolelle, jos hankintaviranomaiset voivat näyttää ammattitoiminnassa tehdyn vakavan virheen toteen.

6. Kuten kohdassa 4 jo todetaan, julkisia hankintoja koskevissa yhteisön direktiiveissä säädetään, että palvelujen suorittaja tai toimittaja tai työn urakoitsija voidaan jättää hankintoihin osallistumisen ulkopuolelle, jos se on ammattitoiminnassaan syyllistynyt vakavaan virheeseen, jonka hankintaviranomaiset voivat näyttää toteen.

7. Edellä mainitun perusteella ei ole aihetta ryhtyä jatkotoimiin.